DNF5-MODULARITY(7)

NUME
dnf5-modularity - prezentare generală a modularității

DESCRIERE

Modularitatea este un mod alternativ de a construi, organiza și livra pachete. Pentru mai multe detalii, consultați: <https://docs.pagure.org/modularity/>.

DEFINIȚII

    modulemd
        Fiecare depozit poate conține metadate modules cu documente modulemd. Aceste documente conțin metadate despre module, cum ar fi Name, Stream sau lista de pachete.

    (non-modular) package
        Pachet care nu aparține unui modul.

    modular package
        Pachet care aparține unui modul. Acesta este listat în modulemd în secțiunea artifacts. Pachetele modulare pot fi, de asemenea, identificate prin definirea antetului RPM %{modularitylabel}.

    (module) stream
        Fluxul (stream) este o colecție de pachete, un depozit virtual. Acesta este identificat cu Name și Stream din modulemd separate prin două puncte, de exemplu „postgresql:9.6”.

        Fluxurile de module pot fi active sau inactive. active înseamnă că pachetele RPM din acest flux sunt incluse în setul de pachete disponibile. Pachetele din fluxurile inactive sunt eliminate prin filtrare. Fluxurile sunt active fie dacă sunt marcate ca default, fie dacă sunt enabled (activate) în mod explicit printr-o acțiune a utilizatorului. Fluxurile care satisfac dependențe ale fluxurilor default sau enabled sunt, de asemenea, considerate active. Numai un flux al unui anumit modul poate fi active (activ) la un moment dat.

FILTRAREA PACHETELOR

Fără module, pachetele cu cea mai mare versiune sunt utilizate în mod implicit.

Fluxurile de module pot distribui pachete cu versiuni mai mici decât cele disponibile în depozitele disponibile pentru sistemul de operare. Pentru ca astfel de pachete să fie disponibile pentru instalări și actualizări, pachetele non-modulare sunt filtrate atunci când numele sau furnizorul lor se potrivește cu numele unui pachet modular din orice flux activat (enabled), implicit (default) sau dependent. Pachetele sursă modulare nu determină filtrarea pachetelor binare nemodulare.

RPM-uri DEMODULARIZATE

Conține numele RPM-urilor excluse din filtrarea pachetelor pentru un anumit flux de module. Atunci când sunt definite în cel mai recent modul activ, RPM-urile nemodulare cu același nume sau furnizare care au fost filtrate anterior vor apărea din nou.

DEPOZITE DE REMEDIERI RAPIDE

În cazuri speciale, un utilizator dorește să selecteze pachete individuale furnizate în afara fluxurilor de module și să le pună la dispoziție împreună cu pachete din fluxurile active. În condiții normale, astfel de pachete sunt filtrate sau respinse de la accesarea sistemului prin mecanisme de siguranță la erori (fail-safe mechanisms). Pentru ca sistemul să utilizeze pachete dintr-un depozit indiferent de modularitatea acestora, specificați module_hotfixes=true în fișierul .repo. Acest lucru protejează depozitul de filtrarea pachetelor.

Vă rugăm să rețineți că pachetele hotfix nu înlocuiesc pachetele modulului, ci doar devin parte a setului de pachete disponibile. Epoch, Version și Releasea pachetului sunt cele care determină dacă pachetul este cel mai recent.

MECANISME DE SIGURANȚĂ LA ERORI

DEPOZITELE CU METADATELE MODULELOR NU SUNT DISPONIBILE

Atunci când un depozit cu metadate de module nu este disponibil, filtrarea pachetelor trebuie să continue să funcționeze. RPM-urile non-modulare trebuie să rămână indisponibile și nu trebuie să ajungă niciodată în sistem.

Acest lucru se întâmplă atunci când:

    •   utilizatorul dezactivează un depozit prin --disable-repo sau utilizează --repo

    •   utilizatorul elimină un fișier .repo de pe disc

    •   depozitul nu este disponibil și are definită variabila: skip_if_unavailable=true

DNF5 păstrează copii ale celor mai recente modulemd pentru fiecare flux activ și le utilizează dacă nu există niciun modulemd disponibil pentru fluxul respectiv. Astfel, filtrarea pachetelor continuă să funcționeze corect.

Copiile sunt efectuate de fiecare dată când o tranzacție este rezolvată și pornită. Aceasta include tranzacțiile RPM, precum și orice operație dnf5 module <enable|disable|reset>.

Atunci când se utilizează datele de siguranță la erori, DNF5 arată aceste module ca parte a depozitului @modulefailsafe.

PACHETE MODULARE ORFANE

Toate pachetele care sunt construite ca parte a unui modul au definit antetul RPM %{modularitylabel}. Dacă un astfel de pachet devine parte a tranzacției RPM și nu poate fi asociat cu niciun modulemd disponibil, DNF5 împiedică instalarea acestuia în sistem (pachetul este disponibil, dar nu poate fi instalat, actualizat etc.). Pachetele din depozitele Hotfix sau din depozitul Commandline nu sunt afectate de mecanismele de siguranță la erori (fail-safe mechanisms).

Autor
A se vedea AUTHORS.md în distribuția sursei dnf5.

Drepturi de autor
Contribuitori la proiectul dnf5.

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.