sane-epjitsu(5)

NUME
sane-epjitsu - controlor SANE pentru scanerele USB Fujitsu bazate pe Epson

DESCRIERE
Biblioteca sane-epjitsu implementează un controlor SANE (Scanner Access Now Easy) care oferă acces de bază la scanerele Fujitsu fi-60F/fi-65F și ScanSnap S300/S1300(i)/S1100(i).

SUPORT HARDWARE
Aceste scanere sunt destul de limitate, acceptând doar câteva moduri și rezoluții și scanând întotdeauna pe toată lățimea. Controlorul asigură modurile lipsă (binar, scară de gri) și rezoluțiile intermediare în software, dar oferă doar controale minime ale zonei de scanare. A se vedea secțiunea PROBLEME CUNOSCUTE.

Acest controlor poate fi compatibil cu alte scanere. Dacă inspecția fizică relevă un chipset Epson, vă rugăm să contactați autorul pentru instrucțiuni privind colectarea unui traseu de urmărire a execuției USB în Windows pentru verificare.

OPȚIUNI
S-a depus un efort limitat pentru a expune opțiunile standard în API. Acest lucru permite unei interfețe să configureze rezoluția, modul de culoare și să aleagă parametrii ADF. Controlorul sane-epjitsu asigură următoarele opțiuni de bază pentru majoritatea scanerelor:

source s
    Selectează sursa pentru scanare. Opțiunile pot include „Flatbed”, „ADF Front”, „ADF Back” și „ADF Duplex”.

mode m
    Selectează modul de scanare. Opțiunile pot include „Lineart”, „Gray” și „Color”.

resolution, y-resolution
    Controlează rezoluția de scanare. Opțiunea --resolution stabilește, de asemenea, --y-resolution, deși acest comportament este anulat de unele interfețe.

Alte opțiuni vor fi disponibile în funcție de capacitățile scanerului. Folosiți scanimage --help pentru a obține o listă, dar țineți cont de faptul că unele opțiuni pot fi definite numai atunci când o altă opțiune a fost definită și că opțiunile avansate pot fi ascunse de unele programe de interfață.

FIȘIER DE CONFIGURARE
Fișierul de configurare /etc/sane.d/epjitsu.conf este utilizat pentru a indica controlorului cum să caute scanere și pentru a furniza opțiuni care controlează funcționarea controlorului. Acest fișier este citit de fiecare dată când interfața cere controlorului o listă de scanere, în general numai la pornirea interfeței. În cazul în care fișierul de configurare lipsește, controlorul nu va funcționa.

Scanerele pot fi specificate în fișierul de configurare în două moduri:

„usb 0x04c5 0x10c7” (sau alte ID-uri de fabricant/produs)
    Solicită controlorului să caute în toate magistralele USB din sistem un dispozitiv care utilizează acel ID de fabricant și de produs. Dispozitivul va fi apoi interogat pentru a determina dacă este un scaner acceptat.

„usb /dev/usb/scanner0” (sau alt fișier de dispozitiv)
    Unele sisteme utilizează un controlor al nucleului pentru a accesa scanerele USB. Această metodă nu este testată.

Singura opțiune de configurare acceptată este „firmware /RUTA/LA/FIȘIER”, care vă permite să stabiliți locația fișierului firmware pe care l-ați extras din controlorul Windows.

Notă: Acest firmware este o lucrare cu drepturi de autor a Fujitsu, deci nu poate fi furnizat de către controlor sau de către autor. Vă rugăm să nu-l solicitați.

Notă: Aceste scanere NECESITĂ un fișier firmware pentru a funcționa. Consultați fișierul de configurare furnizat pentru mai multe detalii.

Notă: Această opțiune poate apărea de mai multe ori în fișierul de configurare. Se aplică numai scanerelor descoperite de liniile „usb” care urmează acestei opțiuni.

MEDIU
Controlorulul utilizează o singură variabilă de mediu, SANE_DEBUG_EPJITSU, care activează ieșirea de depanare la ieșirea de eroare standard. Valorile valide sunt:

    5 Erori
    10 Urmărirea funcției
    15 Detalii ale funcției
    20 Comenzi opționale
    25 Urmărirea traseului de execuție USB
    30 Detalii USB
    35 Zgomot inutil

PROBLEME CUNOSCUTE

    Sunt expuse doar opțiuni limitate ale zonei de scanare.
    Modul de scară de gri al echipamentului fi-60F și fi-65F nu este utilizat, deoarece codul de calibrare nu este finalizat.

MULȚUMIRI
Suportul pentru S300 finanțat de Microdea, Inc. și Archivista, GmbH.
Suportul pentru fi-60F finanțat de TrueCheck, Inc.
Cod de calibrare îmbunătățit furnizat de Richard Goedeken.

CONSULTAȚI ȘI
sane(7), sane-usb(5) scanimage(1)

AUTOR
m. allan noah: <kitno455 a t gmail d o t com>

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>

Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.

Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.