DRPMSYNC(8)

NUME
drpmsync - sincronizează un arbore de fișiere cu deltarpms

SINOPSIS
drpmsync [-c fișier-configurare] [sursa] director
drpmsync [-s|-S] configurația-serverului
cgi-bin/drpmsync

DESCRIERE
«drpmsync» menține un arbore de sistem de fișiere local sincronizat cu unul la distanță. Utilizarea sa este destinată să lucreze cu arbori rpm; tehnologia deltarpm poate economisi lățime de bandă doar dacă se transmit rpms. Vă rugăm să folosiți programul rsync pentru arbori de fișiere normali.

«drpmsync» poate funcționa în două moduri: drept client se conectează la un server, primește o listă de fișiere și actualizează arborele, iar ca server răspunde la cererile primite și transmite fișiere și rpms.

MODUL CLIENT
În acest mod, drpmsync actualizează arborele din director. Acesta deschide fișierul de configurare director/drpmsync/config pentru a obține informații despre serverul care trebuie utilizat și alte configurări. Puteți specifica un alt fișier de configurare cu opțiunea -c. Următoarele configurări sunt înțelese (valoarea implicită pentru opțiunile booleene este „false”):

source: server1 server2...

Aceasta este o listă de servere la care trebuie să se conecteze. «drpmsync» avansează prin această listă până când se găsește un server funcțional. În cazul în care se specifică o sursă în linia de comandă, aceasta este utilizată în locul celei din configurație. Sintaxa pentru intrările serverului este „host[:port]/tree”.

log: fișier-jurnal

Specifică numele unui fișier jurnal. Dacă numele nu începe cu o bară oblică, director/drpmsync/ este adăugat înainte de acesta.

generate_deltas: true|false

Controlează dacă «drpmsync» generează un delta în cazul în care primește o versiune nouă a unui rpm și serverul nu furnizează un delta. Acest lucru este util numai dacă arborele local este, de asemenea, exportat către alți clienți prin intermediul unui server «drpmsync» local.

generate_delta_compression: comprimarea

Acest parametru este transmis către programul «makedeltarpm» la crearea de delte. Un exemplu ar fi gzip,gzip.

keep_deltas: true|false

Îi indică lui «drpmsync» să salveze deltele primite sau proaspăt create în directorul director/drpmsync/delta. Automat adevărat dacă generate_deltas sau keep_uncombined este fixată la true.

keep_uncombined: true|false

Aceasta îi indică lui «drpmsync» să solicite delte necombinate de la server în loc de o singură deltă precombinată. Acest lucru are sens dacă reexportați arborele și doriți să maximizați numărul de versiuni din care clienții dvs. pot actualiza.

always_get_rpm: true|false

Configurează dacă «drpmsync» trebuie să solicite ca rpm-ul complet să fie trimis întotdeauna împreună cu delta. Are sens doar dacă aveți o conexiune de rețea rapidă, astfel încât «applydeltarpm» să dureze mai mult decât transmiterea rpm-ului complet.

deltarpmpath: ruta

Stabilește directorul în care «drpmsync» caută programele „deltarpm”. Valoarea implicită este de a căuta în variabila $PATH.

MODUL SERVER
«drpmsync» poate funcționa fie ca un script CGI, fie ca un server independent. Modul script CGI este selectat automat dacă este activată variabila de mediu REQUEST_METHOD. În acest mod, «drpmsync» se așteaptă ca variabila de mediu DRPMSYNC_CONFIG să conțină ruta către un fișier de configurare a serverului. În cazul serverului apache, puteți configura acest lucru cu directiva SetEnv.

Modul de funcționare autonomă este selectat cu opțiunea -s sau -S. În acest mod, configurația serverului trebuie să fie specificată ca argument pentru programul «drpmsync». Opțiunea -s face ca programul «drpmsync» să se plaseze în fundal și să iasă imediat, în timp ce -S menține serverul în prim-plan.

Configurația serverului poate conține următoarele opțiuni:

allow: model1 model2...
deny: model1 model2...

Aceasta asigură controlul accesului la server. model poate fi un simplu model global (este acceptat doar *) sau poate fi o expresie regulată completă, dacă este scrisă ca /RE/. Expresia regulată este ancorată automat la început și la sfârșit. Exemple sunt 10.10.* sau /10\.10\..*/ Dacă adresa numerică ip sau numele de domeniu al clientului se potrivește cu orice intrare din lista de refuzare, accesul este interzis. În caz contrar, se caută o potrivire în lista de permise. Dacă nu se găsește niciuna, accesul este, de asemenea, refuzat. Valoarea implicită pentru ambele liste este goală, astfel încât trebuie să furnizați o listă de autorizare pentru a permite accesul clienților.

log: fișier-jurnal

Specifică ruta către un fișier jurnal.

no_combine: true|false

Dacă această valoare este adevărată „true”, serverul nu combină deltarpms. Acest lucru crește cantitatea de date care trebuie să fie transferate, dar reduce sarcina procesorului pe server.

tree: ruta-externă ruta-internă

Această instrucțiune exportă arborele localizat la ruta-internă către clienți ca director ruta-externă. Toate configurările de mai sus sunt salvate ca fiind configurația acestui arbore specific, astfel încât arbori diferiți pot utiliza configurații diferite. Acest lucru înseamnă, de asemenea, că directivele de configurare ale unui arbore trebuie să se afle deasupra instrucțiunii tree.

Următoarele opțiuni sunt globale și sunt necesare numai pentru modul de funcționare autonom:

serverlog: fișier-jurnal

Specifică ruta unui fișier jurnal utilizat pentru înregistrarea evenimentelor serverului.

servername: nume-gazdă[:port]

Numele serverului. Dacă nume-gazdă este gol, se utilizează în schimb numele de domeniu complet calificat. Portul este, în mod implicit, portul 80.

serveraddr: adresa

Această adresă este utilizată pentru asocierea soclului serverului. Dacă nu este specificată, conexiunile pot proveni de la orice interfață.

serveruser: utilizator
servergroup: grup

Configurează utilizatorul și grupul la care se conectează serverele după asocierea soclului la portul dorit. Exemple sunt nobody sau wwwrun.

maxclients: număr

Această opțiune limitează numărul maxim de conexiuni simultane la număr. Valoarea implicită este de 10 conexiuni.

deltarpmpath: ruta

Stabilește directorul în care «drpmsync» caută programele „deltarpm”. Valoarea implicită este de a căuta în variabila $PATH.

FIȘIERE
director/drpmsync/deltas
    directorul utilizat pentru a stoca deltele
director/drpmsync/lock
    blocare utilizată pentru a serializa apelurile syncrpm
director/drpmsync/wip
    spațiu de stocare temporară pentru obiectele transmise
director/drpmsync/cache
    cache md5sum pentru a accelera calculul stării arborelui
dir/drpmsync/timstamp
    conține ora ultimei sincronizări finalizate și ultima dată când a fost solicitată starea arborelui de la distanță.

CONSULTAȚI ȘI
makedeltarpm(8), combinedeltarpm(8), applydeltarpm(8),

AUTOR
Michael Schroeder <mls@suse.de>

TRADUCERE
Traducerea în limba română a acestui manual a fost făcută de Remus-Gabriel Chelu <remusgabriel.chelu@disroot.org>
Această traducere este documentație gratuită; citiți Licența publică generală GNU Versiunea 3 (https://www.gnu.org/licenses/gpl-3.0.html) sau o versiune ulterioară cu privire la condiții privind drepturile de autor. NU se asumă NICIO RESPONSABILITATE.
Dacă găsiți erori în traducerea acestui manual, vă rugăm să trimiteți un e-mail la translation-team-ro@lists.sourceforge.net.